 NA RICHARD MUNGUTI MLINZI wa mfanyabiashara Chris Obure Okeya amesukumwa jela kwa mwaka mmoja kwa kupatikana na bastola iliyotumika kumuua muuzaji wa magari ya kifahari Kelvin Omwenga. Robert Bodo Ouko aliyebubujikwa na machozi katika mahakama ya Milimani alipohukumiwa aliomba msamaha huku akieleza korti ndiye anayechumia familia yake. Ouko alipokezwa hukumu ya kifungo hicho na hakimu mkazi wa mahakama ya Milimani Bernard Ochoi alipompata na hatia ya kupatikana na bastola na risasi bila leseni kutoka kwa asasi inayohusika na silaha. Kiongozi wa mashtaka James Gachoka aliomba korti ipitishe adhabu kali kwa vile bastola hiyo iliyokuwa imepewa Chris Obure Okeya na serikali, ndiyo iliyotumika kumuangamiza Omwenga mnamo Agosti 20, 2020. Mshtakiwa aliomba mahakama itilie maanani kwamba hajawahi kufungwa hapo awali na amejutia matendo yake. Akipitisha hukumu Bw Ochoi alisema: “Nimezingatia kwamba umejutia matendo yako. Ijapokuwa hukuwa umepewa leseni ya kumiliki au kutumia bastola, ulipatikana nayo. La kusikitisha zaidi bastola hiyo ilitumika kutekeleza mauaji. Unahitaji adhabu kali.” Baada ya kufikia uamuzi huo, Bw Ochoi alimsukumia Ouko kifungo cha mwaka mmoja gerezani. Hakimu alisema hataki kujadili kwa kina kisa hicho cha mauaji ya Omwenga kwa vile kuna kesi katika mahakama kuu ambapo Obure na Ouko wameshtakiwa kwa mauaji. 